בס"ד

מעשה הרב ובעל העגלה/ שמשון מלצר

מעשה במוזג אחד במשמנים העיר,/ששכר בעל עגלה שיביא לו ויעביר/ חבית יין אחת מעיר נחל-זהב./בדק העגלון את פרסות בי"ת סוסיו./ ותיקן הרתמה ושימן ציור וסדן,/ ומשח בעטרן כל אופן ואופן,/ וכיוון לעיין בחישוקו ובחישוריו,/ והטליא הכילה וישב המושב/ (פת לחם קיבר מתחתיו ארוזה)/ ונטל את השוט ונשק המזוזה/ ודפק הסוסים ויצא בשלום.

וכיון שהגיע לאותו המקום,/ וראה שמוקדם וגדול עוד היום,/ לא עשה חניה גדולה ביותר,/ ואמר: עוד היום למשמנים אני חוזר./ ומיהר ונתן לסוסים המספוא,/ והוציא הקיבר ופרסו בכפו,/ ושתה מעט יי"ש עד הסמיק כל אפו./ ולאחר ששתה וסעד את הלב,/ הוא ירד למרתף עם בעל המרתף,/ ולקחו שם חבית גדולה ומכובדת,/ כרסה בין חישוקיה, על גחונה מתנודדת,/ משכוה בחבלים וגוללוה בעבותים,/ וירימוה ויישאוה במוט בשניים,/ ויושיבוה בכבוד ובהדר בעגלה,/ ותהי בין הסולמות משובצת ככלה/ והכילה לה ממעל כמו אפיריון.

נזדרז אז לרתום את סוסיו העגלון,/ ועלה וישב והצליף באוויר, / ויצא בשמחה ובלב קל מן העיר./ אך כל הזריז ומקדים משתכר,/ ולא כל הנחפז גם יגיע מהר!/ העגלון לא הספיק/ מן העיר להרחיק-/ וברק הבריק./ הבהיק/ מסוף העולם ועד סוף,/ ורוח התחיל לנשוב,/ וגשם לנטוף,/ תחילה רק טיף טיף,/ כמזליף ומזליף,/ ואחר כך כזרזיף,/ שיורד וטורד,/ ונשפך קבים קבים,/מבול של מים רבים,/ כאילו נפתחו ארובות השמים./ ובינתיים/ ירד היום והחושך גבר, / והסוסים מושכים במעלה ההר!

החכם עיניו בראשו, אמר קוהלת,/ ועיני העגלון- בעגלה המתגלגלת./ וראה שהגשם הולך וחזק,/ והדרך משתבשת והבוץ מתעמק,/ הלילה יורד והעולם שטוף,/ וכל פסיעה של סוס ממש עבודת פרך- / ונתן דעתו להפוך ולשוב./ אולם לא עליכם, כל עוברי דרך!/ בהפכו – ותיהפך כל העגלה, / ותיפול מתוכה החבית- הכלה, / ובמורד ירדה פלאים והתגלגלה, / ולא הגיעה לחצי ההר, / עד שבא הרגע המר והנמהר, / והעגלון ראה משבתו עין בעין; / החבית נשברה ונשפך כל היין,,,/ ומה אתאר ומה אספר, / ומה אאריך כשיש לקצר?/ לא עלינו ולא עליכם, אחים יהודים, / העגלון הביא הביתה תריסר לימודים/ ושישה חישוקים עם שתי תחתיות...

מלהיות ביש-מזל – מוטב כלל לא להיות! / לא די שהעגלון שלנו הטריח את סוסיו, / ויגע בעצמו וטרח – ולשווא,/ עוד הלך המוזג והזמינו לדין-תורה! / לכאורה - / וכי מה יש בזה להתדיין?/ אלא שהרב – הוא חיקר ועיין,/ ומצא שהעגלון חייב! / לא הועילו לעגלון כל טענותיו;/ דין דין הוא וייקוב הדין את ההר!

כששמע העגלון שדין התורה כך,/ נאנח וקיבל וסח; / "אם הרבי פוסק כך - / מילא, מה שייך,/ אשלם, אם ירצה השם, / בוודאי ובוודאי אשלם!"

ונשק המזוזה והלך.

אולם לאחר שעה מועטת חזר;/ "מילא, רבי נתחייבתי בדין – מה אומר?/ אשלם, אם ירצה השם! / אלא מה לא אשלם?/ אבל, ילמדנו רבנו להבין:/ מיניין לקח הרבי את הדין?"

גיחך הרב בזקנו והוא סח: / "מן הש"ך, בני, מן הש"ך." "מילא," אמר בעל העגלה ונאנח, / "אם הרבי פוסק כך,/ וגם הש"ך פוסק כך- / אשלם, אם ירצה השם, / בוודאי ובוודאי אשלם!"

ונשק המזוזה והלך.

לא עברו רגעים מועטים והוא שב;/ "מילא, רבי, חייב הרי חייב! / אם הרבי פוסק כך, / והש"ך פוסק כך, / והרבי מן הש"ך - / אשלם, אם יקצה השם! / אלא מה? לא אשלם? / ואולם, רבי, לשאלתי תסלח: / והש"ך? מיניין לקח הש"ך?"

חייך הרב אל תוך השפם;/ "מן הרמב"ם, בני, מן הרמב"ם."

"מילא, אמר בעל העגלה ונאנח, / אם הרבי פוסק כך, / והש"ך פוסק כך, / וגם הרמב"ם פוסק כך - / אשלם, אם ירצה השם, / בוודאי אשלם".

ונשק המזוזה והלך.

ומיד ליציאתו ביאתו. חזר ואמר;/ "מילא, רבי, דין דין הוא, מה אפשר?/ אם הרבי פוסק כך, / והש"ך פוסק כך, / והש"ך מן הרמב"ם לקח - / אשלם, אם ירצה השם! / אלא מה? לא אשלם?/ אבל, רבי, אשאלך שאלת תם;/ והרמב"ם? מיניין לקח הרמב"ם?"

בת שחוק קלה על פי הרב עברה;/ "מן הגמרא, בני, מן הגמרא".

"מילא, אמר בעל העגלה ונאנח, / אם הרבי פוסק כך/ והש"ך פוסק כך,/ וגם הרמב"ם פוסק כך,/ בוודאי ובוודאי אשלם".

ונשק המזוזה ויצא והלך.

אך יצוא יצא- מיד שב ואמר: / "מילא, רבי, בוודאי שמר לי מר./ אך אם הרבי פוסק כך, / והש"ך פוסק כך,/ וגם הרמב"ם פוסק כך, / והרמב"ם מן הגמרא לקח - / אשלם, אם ירצה השם! / אלא מה?/ ואולם, רבי, סלח לשאלתי הנבערה;/ והגמרא? מיניין לקחה הגמרה?"

הרב קימט את גבותיו על העיניים;/ "מן התורה! והתורה נתנה משמים!"

"מילא, אמר בעל העגלה ונאנח, / אם הרבי פוסק כך, / והרבי לקח מן הש"ך,/ והגמרא מן התורה- / בוודאי שאין לי ברירה,/ צרתי צרה, / ואשלם, אם ירצה השם, / בוודאי ובוודאי אשלם".

ונשק המזוזה והלך.

אך סגר הדלת – חזר ופתחה;/ "רבי, אמר, במחילה מכבודך.../ מילא, אם הרבי והש"ך פוסקים כך,/ והש"ך מן הרמב"ם לקח, / והרמב"ם מן הגמרא,/ והגמרא מן התורה - / האם יש לי ברירה?/ אשלם, אם ירצה השם!/ אלא מה? לא אשלם? / דין תורה דין הוא, בוודאי ובוודאי.../

אך מתי, רבי, ניתנה התורה? אימתי?"

התרעם הרב ואמר בקול של קפדן;/ בוא"ו סיון ניתנה, בוא"ו סיון!/ ואל תוסף לגרום לי עוד ביטול הזמן!"

"אם כך, קרא בעל העגלה דנן, / אם התורה ניתנה בוא"ו סיון- / הכל שפיר, רבי! הכל עכשיו מובן! / עכשיו אני מבין כבר את הדין!/ בוא"ו סיון אין גשמים יורדין,/ השמים בהירים והחמה זורחת, / הסוסים רצים וצוהלים בנחת,/ העגלה קלה והיא רינה פוצחת/ ופרסות הברזל אומרות שירה! / על-כן, רבי, על כן אמרה התורה;/ חייב / בוודאי שבקיץ חייב!

אך אילו ניתנה התורה בסתיו,/ בזמן שהגשם יורד,/ וזולף וזורם וטורד, / ונדבק הגלגל אל הטיט הכבד - / בוודאי ובוודאי שלא כך היה הדין!/ ועל כן ישמע נא רבנו ויאזין:

אף על פי שהרבי פוסק כך, / והש"ך פוסק כך, / והש"ך מן הרמב"ם לקח, / והרמב"ם מן הגמרא, / והגמרא מן התורה,/ והתורה מן השמים מסורה - / לא אשלם, / אם ירצה השם, / אפילו פרוטה אחת שבורה! / בוודאי ובוודאי שלא אשלם!"

ונשק המזוזה- והלך.
